text: Vil ikke betale polakker
  08 oktober 2012 kl. 10.05
  Den store juletræskoncern Green Team Group i Sdr. Omme vil ikke betale 765.000 kroner til polakker, selv om der er indgået forlig om efterbetalingen.
  Forklaringen fra koncernens ledelse er, at polakkerne ikke har været ansat hos Majland, men hos selskabet Helper Sp. Z O.O, skriver nyhedsbrevet 3F.
  - Det er ikke en sag, der kommer Majland ved, siger Peder Østbjerg, direktør hos Green Team Group.
  
  Afsluttet
  Helper Sp. Z O.O.'s advokat, Søren Aagaard fra firmaet Advodan, har meddelt 3F, at hans klient betragter sagen som afsluttet, efter at man indgået et forlig med polakkerne.
  
  3F forarget
  Hos 3F er man forarget over planteskolen Majland og dets hjælper Helper Sp. Z O.O.
  - Majland slår sig op på ordnede forhold og overenskomst. Men planteskolen spæner fra ansvaret, når den lader beskæftigede blive udsat for grov løndumping. Vi vil gøre alt, hvad vi kan få at skaffe vores medlemmer løn efter overenskomsten, siger Morten Fischer-Nielsen, forhandlingssekretær i Den Grønne Gruppe i 3F.
  3F har nu indkaldt til møde med arbejdsgiverforeningen GLS-A, hvor Majland er medlem.
  